|  |  |
| --- | --- |
| Helse- og omsorgsdepartementet |  |
| Att: Pia Grude Seniorrådgiver |  |
| Postboks 8011 Dep |  |
| 0030 Oslo |  |
|  | Vår fil: B17-BTL-003 |
|  | Vårt Arkiv: 402 |
|  | Saksbehandler: Berit Therese Larsen |

Oslo 10. mars 2017

**Høring om behandlingsreiser til utlandet**

Funksjonshemmedes Fellesorganisasjon (FFO) viser til høring om forslag til ny forskrift for behandlingsreiser til utlandet.

FFO har tre medlemsorganisasjoner som har medlemmer med rett til behandlingsreiser; Norsk Revmatikerforbund, Psoriasis- og eksemforeningen og Norges Astma- og allergiforbund. FFO deltok sammen med representanter fra disse organisasjonene i arbeidsgruppen for ny forskrift i Helsedirektoratet, og kom med våre innspill underveis i prosessen.

FFO deltar i mange referanse- og arbeidsgrupper, og vil skryte av ledelsen av og prosessen i denne. Vi opplevde, etter litt innledende rot om representativitet og sammensetting fra brukersiden, at direktoratet la opp til en prosess med reell medvirkning. Våre innspill ble tatt på alvor, og alle ble tatt inn i forslaget til forskrift.

Vi viser til at Unge funksjonshemmedes høringsinnspill, som vi støtter i sin helhet.

**Ledsager**

FFO er glad for at det er åpnet opp for at også personer med behov for assistanse skal kunne ta del i behandlingssupplement og opplæringstiltak gjennom behandlingsreisene. For eksempel kan blinde, svaksynte og hørselshemmede med behov for assistanse og/eller tegnspråktolk ha veldig god nytteverdi av tilbudet. Vi støtter derfor at departementet har åpnet opp for å gi personer med nedsatt funksjonsevne et likeverdig helsetilbud.

Vi har forståelse for at dette vil kreve vanskelige vurderinger da dekning av kostnader for en assistent vil gå på bekostning av en deltaker med behandlingstilbud. Vi ønsker i den sammenheng å minne regjeringen om at den i Sundvolden-erklæringen gikk inn for å styrke og utvide tilbudet til behandlingsreiser. En økning av denne posten vil gi flere med assistansebehov mulighet til å delta på behandlingsreisene.

Med vennlig hilsen

**FUNKSJONSHEMMEDES FELLESORGANISASJON**



Lilly Ann Elvestad

Generalsekretær